Louise Laursen blev frikendt for drabet på sin mor og krævede 1,7 mio. kr i erstatning for 14 måneders fængsel. Hun får kun en tredjedel. Det skriver bt.dk. - Hun får 285.000 kroner for selve varetægtsfængslingen og 160.000 kroner for tabt arbejdsfortjeneste, oplyser hendes advokat, Michael Juul Eriksen. Beløbet er - ifølge advokaten - "alt, alt for lavt". Han havde på vegne af sin klient krævet 1,7 millioner kroner. Kritik af retten - Vi vil nu gå videre med sagen til rigsadvokaten, siger Michael Juul Eriksen til bt.dk og tilføjer: - Jeg mener i øvrigt, det er uheldigt, at det er statsadvokat Elsemette Cassøe som har fastsat denne erstatning. Det var hende, der også var anklager i sagen i retten i sin tid. 38-årige Louise Laursen, der er mor til to, sad varetægtsfængslet i 14 måneder for drabet på sin mor, den 60-årige lægefrue Hanne Lene Flachmeyer, som en nat i juli forrige år blev dræbt af syv knivstik i landsbyen Suldrup i Himmerland. Et nævningeting ved Vestre Landsret i Aalborg endte med at frifinde Louise Laursen. Under retssagen beskyldte Louise Laursen og hendes far gensidigt hinanden for at have ført kniven, og nævningene fandt det ikke tilstrækkeligt bevist, at datteren var skyldig. Retten har endnu ikke taget stilling til kravet om at få dækket tabts arbejdsfortjeneste.

Opsummering:
Louise Laursen fik langt mindre i erstatning end hun havde forlangt